În ultimele ore, utilizatorii români ai serviciul de mesagerie instant Whatsapp au fost asaltați cu sute de mesaje din partea prietenilor în care sunt anunțați că au câștigat un voucher în valoare de 250 de lei în cadrul unei campanii desfășurate de Kaufland România.

Finalul mesajului conține un link către un site cu conținut înșelător în care utilizatorului i se comunică faptul că mai sunt disponibile doar 219 vouchere și că, pentru a putea beneficia de unul dintre ele, trebuie să dea share la 10 prieteni de pe Whatsapp.

Practic, metoda nu este nimic altceva decât o încercare a hackerilor de a vă sustrage datele personale din telefon sau, după caz, din browser, dacă accesați Web Whatsapp.

Kaufland România a dezmințit deja, pe pagina de Facebook a companiei, așa-zisul concurs:

Mai mulți cititori ai Observatorulph.ro ne-au semnalat spam-ul care se folosește de numele Kaufland, însă există destul de mulți care au primit mesaje cu promoții din partea eMAG sau Tarom.

Reprezentanții companiei eMAG au publicat deja pe pagina lor de Facebook o dezmințire prin care anunță că respectivele concursuri cu câștiguri constând în vouchere sunt false și neasumate.

Hackerii practică același tip de înșelătorie și în numele companiei Tarom sau British Airways, unde oamenii sunt anunțați de disponibilitatea a 332 de vouchere, cu ocazia aniversării a 70 de ani de existență.

Nimic din promoțiile care circulă în aceste zile pe serviciul de mesagerie nu este adevărat.

UPDATE: orele 23:30

Site-ul nu este valabil pe varianta desktop, spam-ul fiind destinat doar pentru mobil. Adresa web nu are nicio legătură cu compania a cărei vouchere le promovează, aceasta fiind: dainip[.]com/kauflandro